
Text rozhodnutia
Súd: Krajský súd Prešov Spisová značka: 20CoE/114/2015 Identifikačné číslo súdneho spisu: 8712208671 Dátum vydania rozhodnutia: 31. 05. 2016 Meno a priezvisko sudcu, VSÚ: JUDr. Michal Boroň ECLI: ECLI:SK:KSPO:2016:8712208671.1 Uznesenie Krajský súd v Prešove v exekučnej veci oprávneného Sociálna poisťovňa so sídlom v Bratislave, pobočka Poprad, Ul. 1. mája 4053/24, IČO: 30 807 484, proti povinnému AB SLOVAKIA, s.r.o., so sídlom v Poprade, na ul. Kysuckej 3416/27, IČO: 36 477 818, o vymoženie sumy 138,40 Eur s prísl., o odvolaní súdneho exekútora Mgr. Martina Petrušku, so sídlom v Humennom, na ul. Kukorelliho 1505/50 proti uzneseniu Okresného súdu Poprad zo dňa 29.06.2015, č.k. 14Er/804/2012-20 takto jednohlasne r o z h o d o l : O d m i e t a sa odvolanie. o d ô v o d n e n i e : Okresný súd Poprad (ďalej len ,,prvostupňový súd“) napadnutým uznesením návrh súdneho exekútora na zastavenie exekúcie zamietol. Proti tomuto uzneseniu podal v zákonom stanovenej lehote odvolanie súdny exekútor. Navrhol uznesenie zmeniť tak, aby exekúcia bola zastavená a jemu boli priznané trovy exekúcie vo výške 72,83 Eur. Krajský súd v Prešove ako odvolací súd v zmysel zásad ustanovenia § 212 O.s.p. preskúmal napadnuté uznesenie spolu s konaním, ktoré mu predchádzalo, vec prejednal bez nariadenia pojednávania v súlade s ustanovením § 214 ods. 2 O.s.p. a zistil, že odvolanie bolo podané neoprávnenou osobou. Exekučný poriadok v ustanovení § 37 ods. 1 priznáva súdnemu exekútorovi postavenie účastníka konania iba vtedy, ak sa rozhoduje o trovách exekúcie. Rozhodnutie o zamietnutí návrhu súdneho exekútora na zastavenie exekúcie nie je rozhodnutím o trovách exekúcie a preto voči takémuto rozhodnutiu súdny exekútor odvolanie podať nemôže. Hoci rozhodnutie o zamietnutí návrhu súdneho exekútora na zastavenie exekúcie vydal vyšší súdny úradník, uvedené neznamená, aby v dôsledku odvolania smerujúceho proti rozhodnutiu vyššieho súdneho úradníka o zamietnutí návrhu súdneho exekútora na zastavenie exekúcie malo dôjsť zo zákona k jeho zrušeniu. Ďalším zákonným predpokladom vyplývajúcim z ustanovenia § 374 ods. 4 O.s.p. je to, aby išlo o odvolanie podané oprávnenou osobou. Rozhodnutie o zamietnutí návrhu súdneho exekútora na zastavenie exekúcie nemá charakter rozhodnutia o trovách exekúcie, v dôsledku čoho pri rozhodovaní o zamietnutí návrhu súdneho exekútora na zastavenie exekúcie súdny exekútor nemá postavenie účastníka a teda ani postavenie osoby oprávnenej na podanie odvolania. S prihliadnutím na vyššie uvedené odvolací súd postupom vyplývajúcim z ustanovenia § 218 ods. 1 písm. b) O.s.p. odvolanie súdneho exekútora odmietol ako podané niekým, kto na odvolanie nie je oprávnený. Poučenie: Proti tomuto uzneseniu odvolanie nie je prípustné.

